जोकर बनकर आए और नेपाल को सदमे से निकालकर चले गए 260 ड्रीम डॉक्टर

काठमांडू। फोटो भूकंप से त्रस्त नेपाल की है। यूनिसेफ के मुताबिक 16000 से ज्यादा बच्चे यहां सदमे में हैं। उन्हें उबारने के लिए इजरायल से 260 डॉक्टर आए और दो हफ्ते का अपना मिशन पूरा कर रविवार को अपने देश लौट गए। ये इजरायली सेना की क्लाउन मेडिकल टीम के ड्रीम डॉक्टर हैं। ये जोकर बनकर बच्चों के साथ खेलते, नाचते-कूदते हैं और हंसाकर इलाज करते हैं। क्लाउन थेरेपी में हंसी-मजाक के जरिए मरीज का ध्यान दर्द से हटा दिया जाता है। पहले यह थेरेपी बड़ों पर की गई। मेडिकल स्टडी हुई। अच्छे नतीजे मिले तो बच्चों पर भी आजमाई गई।

क्या है क्लाउन थेरेपी

मरीजों के चेहरे पर मुस्कराहट व हंसी लाने के लिए 'क्लाउन डॉक्टर्स' अटपटा संगीत, हास्य कथाएं तथा शारीरिक हरकतों का प्रयोग करते हैं। पहले के राजा अपने आसपास एक मसखरा (क्लाउन) रखते थे, जो दरबारी कार्य के बाद राजा की थकान अपनी हंसी से मिटाता था। क्लाउन थेरेपी में विशेष प्रशिक्षित मसखरा, जिसे कई देशों में क्लाउन डॉक्टर भी कहते हैं, अपने ह्यूमर से मरीज को खुश करता है।



कब हुई शुरुआत

इसकी शुरुआत न्यूयॉर्क में साल 1986 में हुई। तब इसका नाम 'बिग एप्पल सर्कस क्लाउन केयर यूनिट' था, जिसे माइकल क्रिस्टन्सन ने शुरू किया था। फिलहाल क्लाउन डॉक्टर्स प्रोग्राम ऑस्ट्रेलिया के सभी राज्यों के अलावा न्यूजीलैंड, अमेरिका, कनाडा, इजरायल और पूरे यूरोप में चलाया जा रहा है।